ג'רמיה דנטון

ג'רמיה אנדרו דנטון הבן (באנגלית: ; 15 ביולי 1924 – 28 במרץ 2014) היה פוליטיקאי אמריקאי ואדמירל בדימוס (בעל דרגת שני כוכבים) בצי ארצות הברית, שכיהן כסנאטור מטעם מדינת אלבמה בשנים 1981–1987. הוא היה הרפובליקני הראשון שנבחר ישירות לסנאטור במדינת אלבמה.

במלחמת וייטנאם היה שבוי מלחמה במשך כמעט שמונה שנים בצפון וייטנאם, לאחר שמטוס התקיפה שלו, A-6 אינטרודר, נפגע קשות מפצצה פגומה שהתפוצצה מיד לאחר שחרור המטען ב־1965. דנטון היה הראשון מבין שבויי המלחמה האמריקאים ששוחררו בהאנוי שירד מהמטוס במסגרת מבצע Homecoming ב־12 בפברואר 1973. ב־1966 אילצו אותו שוביו להשתתף בראיון תעמולה מצולם ששודר גם בארצות הברית. במהלך הראיון, תוך שהוא מעמיד פני מסונוור מאורות הצילום, מצמץ בעיניו בקוד מורס והעביר את המילה "TORTURE" (עינויים) – וכך אישר לראשונה למודיעין הצי האמריקאי כי שבויי מלחמה עוברים עינויים.

בשנת 1976 פרסם את ספרו When Hell Was in Session ("כשגיהנום היה במושב") על חוויותיו בשבי, שעובד לסרט טלוויזיה ב־1979 בכיכובו של האל הולברוק. ב־1980 נבחר לסנאט, שם התמקד בעיקר בענייני משפחה וביטחון לאומי, וסייע בהעברת חוק Adolescent Family Life Act (שכונה "חוק הצניעות") ב־1981. הוא עמד גם בראש ועדת המשנה לביטחון וטרור בסנאט.

בשנת 2019 הודיע מזכיר הצי של ארצות הברית כי משחתת חדשה מדגם Arleigh Burke תיקרא על שמו – USS Jeremiah Denton (DDG-129). בנייתה החלה באוגוסט 2022, והיא הושקה במרץ 2025. בנוסף, שדה תעופה באי דופן נקרא על שמו – נמל התעופה ג'רמיה דנטון.

 ביוגרפיה 
 ראשית חייו והשכלה 
דנטון נולד ב־15 ביולי 1924 במוביל שבאלבמה, והיה הבכור מבין שלושה אחים, בנם של ג'רמיה האב ואירין (סטיל) דנטון. הוא למד במכון מקגיל ובקולג' ספרינג היל במוביל. ביוני 1943 החל את לימודיו באקדמיה הימית של ארצות הברית באנאפוליס, וסיים ב־1946 עם תואר ראשון במדעים – באותה מחלקה סיים גם הנשיא לעתיד, ג'ימי קרטר.

 קריירה בצי 
במהלך שירות של 34 שנים שירת על אוניות ומטוסים שונים, היה טייס ניסוי, מדריך טיסה ומפקד טייסת תקיפה של מטוסי A-6 אינטרודר. ב־1957 פיתח את "קונספציית ערימת השחת" (Haystack Concept) – טקטיקה להסוואת נושאות מטוסים מפני מכ"ם אויב באמצעות ערבוב עם כלי שיט אזרחיים. הוא זכה בפרסים יוקרתיים בלימודיו במכללות הצבאיות הגבוהות, וב־1964 השלים תואר שני ביחסים בין-לאומיים באוניברסיטת ג'ורג' וושינגטון.

 מלחמת וייטנאם ושבי 
ב־1965 פיקד על טייסת תקיפה 75 מסיפון נושאת המטוסים USS Independence. ב־18 ביולי הופל מטוסו יחד עם הנווט ביל טשודי לאחר שפצצה אמריקאית פגומה התפוצצה סמוך למטוס. שניהם נשבו בצפון וייטנאם ונכלאו קרוב לשמונה שנים, מתוכן ארבע שנים בבידוד.

במהלך השנים עברו עינויים קשים, וב־1966 אולץ דנטון להשתתף בראיון מצולם. הוא ניצל את ההזדמנות כדי להעביר את המסר על העינויים באמצעות מצמוץ בקוד מורס. לאחר שחרורו ב־1973, בנחיתתו בארצות הברית, נשא נאום קצר שהפך לסמל:

במהלך שביו קודם לדרגת קפטן, ולאחר מכן קיבל את צלב הצי ואת לב הארגמן על פציעותיו ועוז רוחו.

 לאחר הפרישה 
לאחר פרישתו מהצי ב־1977 בדרגת אדמירל משנה, עבד כיועץ לרשת CBN, ייסד את National Forum Foundation שעסק בשליחת סיוע למדינות נזקקות, והקים את Coalition for Decency שפעלה נגד תכנים לא מוסריים בטלוויזיה.

 קריירה פוליטית 
ב־1980 נבחר לסנאט מטעם אלבמה – הרפובליקני הראשון שנבחר ישירות לסנאט במדינה מאז 1913, והקתולי הראשון שנבחר למשרה כלל-מדינתית באלבמה. הוא נודע כפעיל בענייני משפחה וצניעות, ובנושאי ביטחון לאומי ומאבק בברית המועצות. ועדת המשנה שעמד בראשה נחשבה שנויה במחלוקת, ורבים השוו אותה לימי הסנאטור מקארתי.

ב־1986 הפסיד במרוץ לסנאט לחבר בית הנבחרים ריצ'רד שלבי.

 חייו האישיים ומותו 
ב־2007 נפטרה אשתו הראשונה, קתרין, אם שבעת ילדיו, לאחר 61 שנות נישואין. ב־2010 נישא מחדש למרי בורדון. אחד מבניו, ג'יימס, היה עורך כתב העת World Affairs. ב־2024 הכריז נכדו, ג'רמיה (ג'ייק) דנטון הרביעי, על מועמדותו לבית הנבחרים מטעם וירג'יניה.

ב־28 במרץ 2014 נפטר דנטון בגיל 89 בבית חולים לחולים סופניים בווירג'יניה ביץ', כתוצאה מבעיות לב. הוא נטמן בבית הקברות הלאומי ארלינגטון לצד אשתו.

 קישורים חיצוניים 




קטגוריה:אמריקאים ילידי אלבמה
קטגוריה:מעוטרי מדליית השירות המצוין של מחלקת ההגנה
קטגוריה:מעוטרי מדליית האוויר
קטגוריה:מעוטרי צלב הצי
קטגוריה:מעוטרי צלב התעופה המצוינת (ארצות הברית)
קטגוריה:מעוטרי כוכב הכסף
קטגוריה:מעוטרי מדליית השירות המצוין של הצי
קטגוריה:טייסי צי ארצות הברית
קטגוריה:בוגרי האקדמיה הימית של ארצות הברית
קטגוריה:חברי הסנאט של ארצות הברית מאלבמה
קטגוריה:סנאטורים חברי המפלגה הרפובליקנית
קטגוריה:אישים הקבורים בבית הקברות הלאומי ארלינגטון
קטגוריה:אמריקאים שנולדו ב-1924
קטגוריה:אמריקאים שנפטרו ב-2014